Mika Terho

Mika Terho (s. 25. joulukuuta 1968 Uusikaupunki) on suomalainen prosaisti ja runoilija, joka on asunut Forssassa ja asuu Turussa. Kirjailijantyönsä ohessa Terho työskentelee mielenterveyshoitajana ja luovan kirjoittamisen opettajana.

 Elämä ja ura 
Terhon esikoisrunokokoelma Paradoksi ilmestyi Pikku-idiksen kustantamana vuonna 1993. Terho on tehnyt runonlausuntakeikkoja vuodesta 1994, muun muassa Lahden kansainvälisessä kirjailijakokouksessa 1995. Hänen tekstejään on julkaistu omien teosten lisäksi useissa antologioissa ja muuan muassa Parnassossa, Tuli&savu -lehdessä sekä Kulttuurivihkoissa.  Monen nykykirjailijan tapaan Terho on uransa aikana vaihtanut kustantajia. Pikku-Idiksen jälkeen Terhon kirjoja kustansi Sammakko (2000–2001; 2004) ja Enostone (2003–2014). Viimeisimmät kolme kirjaa ovat kustantaneet Turbator (2016), Kovasana (2021) ja Käsite-kirjat (2022).

Toukokuussa 2014 kustantaja veti pois myynnistä maaliskuussa 2014 ilmestyneen Terhon romaanin Niittyvilla-Pattaya All Night Long, kun nousi esiin, että Terho oli kuvannut autofiktiivisessä romaanissaan forssalaisen hoitokotityöpaikkansa asukkaita heidän oikeilla nimillään.Juhani Karila, Ensin sensuuri, kohta poliisitutkinta. Helsingin Sanomat 6.6.2014 s. B 8 Asukkaiden omaiset ottivat yhteyttä Forssan kaupunkiin, joka vei asian poliisille, jonka tehtäviin kuului arvioida, oliko kirjan julkaisemisessa tapahtunut rikos. Vuonan 2016 Terho julkaisi hitaasti etenevästä oikeusprosessista romaanin Syytetty. Pian Syytetyn ilmestymisen jälkeen marraskuussa 2016 tuli syyttämättäjättämispäätös.

Kirjailija Timo Montonen on tehnyt Syytetystä seikkaperäisen analyysin, jossa hän erottaa kymmenen Terhon tyylille ominaista lausetyyppiä. Montonen on jatkanut ja syventänyt Terhon lauseiden analyysia romaanissaan Julkaisemattomien kirjojen kirjasto kuvitteellisen FM Ari Kallion tutkimussuunnitelmassa, jonka hypoteesina on, "että Terhon teokset ovat kehittyneet yksiäänisistä moniäänisiksi." Terhon tuottamalla kakofonialla testataan lukijaa, miten hän sietää erilaisia tekstin häiriötekijöitä, kohosteisuutta, lukemisen katkonaisuutta, esteitä eläytymiseen. Lisäksi tutkimussuunnitelmassa luvataan selvittää, onko Terho teoksessaan Niittyvilla – Pattaya all night long profetoinut "kärsimyksen tiensä" tai provosoinut sen, halunnut syytä tai toisesta tulla syytetyksi ja tuomituksi, se kun "sisältää kuvitelmia syytetyksi joutumisesta".

Terho julkaisi myynnistä vedetyn kirjansa uudelleen vuonna 2021 nimellä Pattaya, rakastettuni. Juha Siro kirjoittaa kritiikissään: "Pattaya all night long [pitäisi olla: Pattya, rakastettuni] on inspiroiva, erottuva ja omaääninen romaani, jolle on vaikea hakea vertailukohtaa kotimaisesta kirjallisuudesta. Jos punaista lankaa hakisi, se on intohimoinen suhde itse kirjallisuuteen ja alati pakeneva täydellisen lauseen metsästys. Kirjan viimeisen luvun otsikkoa ja ainoaa lausetta lainatakseni: '41. Sano se vielä / Hän luki ja kirjoitti.'" Jälkisanat on kirjoittanut romaanin toimittanut Timo Montonen, joka myös hankki romaanille kustantajan. 

Ajopuuna umpikujassa ilmestyi vuonna 2022 ja Hellät elätit vuonna 2025.

Tuotanto
 Paradoksi; kuvittanut Jari Tammi. Pikku-idis/Lukutikku, 1993 
 Kokonaisnäkemys. Pikku-idis, 1995 
 Kokovartalopesu. Pikku-idis, 1995 
 Holopainen. Pikku-idis, 1996 
 90-luvun kuvat; esipuhe: Pekka Kejonen. Sammakko, 2000 
 Intohimon hullu huhtikuu: runoja miehestä ja naisesta, Marjo Isopahkala & Mika Terho. Sammakko, 2001 
 Alastomana: runoja. Enostone, 2003 - (Enostonen runokirjat). 
 Afrikan päiväkirja. Enostone, 2004 
 Intohimon hullu huhtikuu: runoja rakkaudesta: runoja miehestä ja naisesta, Marjo Isopahkala, Mika Terho. Sammakko, 2004 - (Sammakon kaunopokkarit). 
 Kunnes taivas tulee esiin: runoja. Enostone, 2005 
 Olen yksinäinen planeetta: kertomus matkasta Turku - Bangkok - Rio de Janeiro. Enostone, 2007 
 Ghana: kertomus. Enostone, 2010 
 Muodonmuutoksia?: Nihil Interit ry:n juhlakirja useita tekijöitä, mm. Mika Terho; toimittaneet Sirpa Kyyrönen & Tiina Lehikoinen; runoyhdistys Nihil Interit] Nihil Interit, [2013] - (Tuli&savu, ISSN 1239-9213; 74.). . 
 Niittyvilla-Pattaya All Night Long, Enostone 2014 
 Syytetty, Turbator 2016. 
 Pattaya, rakastettuni, jälkisanat: Timo Montonen. Kovasana 2021. 
 Ajopuuna umpikujassa, Käsite-kirjat 2022. 
 Hellät elätit, Oppian 2025. ISBN 978-952-8300-13-7

Lähteet

Aiheesta muualla
Mika Terho Turun kaupunginkirjaston sivuilla
Mika Terho Pispalan kirjastotalon lauteilla 
Mika Terho esittää Runoraadissa runon Lapsuuden lohi siikaverkossa...

Luokka:Suomalaiset kirjailijat
Luokka:Suomalaiset runoilijat
Luokka:Vuonna 1968 syntyneet
Luokka:Elävät henkilöt